বায়োটেকনোলজি আমাদের জীবনকে অনেক সহজ ও সমৃদ্ধ করেছে। ক্লোনিং প্রক্রিয়া বায়োটেকনোলজির এক অনিন্দ্য সুন্দর শিল্প। এটি এমন এক বিষয় যা মানুষের অনেক বড় বড় কিছু সীমাবদ্ধতাকে দূর করেছে। তবে অ্যাটম বোমার যেমন ভাল-খারাপ দিক রয়েছে ঠিক তেমনি ক্লোনিং ও এই বিষয়ে কম যায়না। ভবিষ্যতে যদি মানব ক্লোনিং স্বীকৃতি পায় তাহলে এই পৃথিবী হবে এক নিদারুণ, অমানবিক জগৎ। তখন হয়তো ক্লোন মানব হবে গবেষণাগারের আজকের গিনিপিগ। বিভিন্ন প্রকার বায়ো-ক্রাইম এর ক্ষেত্রে ক্লোনিং মারাত্মক ভূমিকা রাখতে পারে। তবে এর সঠিক প্রয়োগের মাধ্যমে অনেক ভাল কিছুও করা সম্ভব। যদি বলা হয় একসময় এই পৃথিবীতে শুধু মেয়েরাই রাজত্ব করবে, তারা পুরুষদের সাহায্য ছাড়াই বাচ্চা প্রসব করবে এবং প্রজন্ম থেকে প্রজন্ম পুরুষরা বিলুপ্ত হতে থাকবে, তাহলে হয়তো খুব হাসি পেতে পারে কিন্তু এটা মোটেই অসম্ভব নয় বরং খুবই সম্ভব, কারণ প্রকৃতি মেয়েদেরকেই সম্পূর্ণ করে তৈরি করেছে। কারণ, এখনো পর্যন্ত ক্লোনিং এর প্রধান তিনটি উপাদানের দুটিই সম্পূর্ণ তাদের হাতে – ডিম্বাণু ও উর্বর জরায়ু। যাহোক, ক্লোনিং আছে বলেই আমরা বেশি বেশি গবেষণা করতে পারছি, ক্লোনিং এর মাধ্যমে তৈরি বিভিন্ন অঙ্গ-প্রত্যঙ্গ ব্যবহার করে অনেকেই মৃত্যুকে কাঁচকলা দেখাচ্ছি। আসলে, সব কিছুরই ভাল-খারাপ দিক আছে এবং থাকবে, আমাদের উচিত ভাল দিকগুলো কে গ্রহণ করা।